บี.กริม เพาเวอร์
ก่อนเข้าซื้อขายในตลาดหุ้นแรกสำหรับหุ้น BGRIM
20 ก.ค. 2560

ลูบคมตลาดทุน : ธนะชัย ณ นคร
ก่อนเข้าซื้อขายในตลาดหุ้นแรกสำหรับหุ้น BGRIM
มีทั้งกองเชียร์ และกองแช่งสำหรับหุ้นตัวนี้
บรรดากองแช่งต่างมองว่า ราคาหุ้น 16.00 บาท และมีพี/อี แถวๆ 28 เท่า ถือว่าแพงเกินไป
และบอกว่า วันแรกเข้าเทรดน่าจะปิดต่ำจอง
ส่วนกองเชียร์ก็มองว่า พื้นฐานหุ้นตัวนี้ดี ส่วนพี/อีนั้น หากดู Forward P/E ปี 2018 ก็อยู่ประมาณ 14-15 เท่า ถือว่าพอไหว
วานนี้หุ้น BGRIM เข้าเทรดตามนัด
ราคาเปิด 17.00 บาท เพิ่มจากไอพีโอมาประมาณ 6% ถือว่า “พอไหว”
ระหว่างวันราคาหุ้นลงไปต่ำสุด 16.50 บาท และสูงสุด 17.20 บาท
Average Buy อยู่ที่ 16.94 บาทต่อหุ้น
และ Average Sell อยู่ที่ 16.83 บาท
ทำให้ Average ณ ราคาปิดตลาดออกมาที่ 16.89 บาทต่อหุ้น
และราคาปิดคือ 16.90 บาท เพิ่มขึ้น 0.90 บาท จากราคาไอพีโอ เปลี่ยนแปลง 5.62% และมีมูลค่าการซื้อขาย 4.30 พันล้านบาท
ส่วนหุ้นที่นำมาซื้อขายกันเมื่อวานนี้มีพียง 254 ล้านหุ้น
ถือว่าน้อยมากเมื่อเทียบกับจำนวนหุ้นไอพีโอเกือบ 651 ล้านหุ้น
แต่ก็อย่างว่าล่ะ การกระจายหุ้นในครั้งนี้ ข่าวว่า มาถึงมือรายย่อยไม่มากนัก เพราะส่วนใหญ่นักลงทุนสถาบันจะคว้าไปกันค่อนข้างเยอะ
ทั้งกองทุนต่างๆ และบริษัทประกันชีวิต เช่น บมจ.เมืองไทยประกันชีวิต
นักลงทุนสถาบันประเภทนี้ ทราบกันดีว่า “ซื้อถือยาว”
เผลอๆ หากราคาหุ้นปรับลงมา ก็อาจมีย่องซื้อเพิ่มอีกก็ได้
แต่ก็เอาน่ะ ถือว่าวันแรกผ่านไปได้ด้วยดี เปิดบวก และปิดบวกได้ ก็ประสบความสำเร็จแล้ว
แม้ในช่วง 4 โมงเย็นจะมีลุ้นแบบเสียวๆ อยู่บ้าง เพราะราคาลงมาแถวๆ 16.50 บาท ก่อนจะมีแรงไล่ซื้อเข้ามาเรื่อยๆ และปิดตลาด ราคาเด้งขึ้นมาได้ที่ 16.90 บาท
มีข่าวด้วยว่าหุ้น บี.กริมฯ มี “นักลงทุนรายใหญ่” บรรดาเสี่ยต่างๆ ได้ไปกันหลายคนนะ
แต่เฉลี่ยต่อคนที่ออกมานั้น ไม่มากนัก
อยู่ในระดับ 1–2 แสนหุ้นเท่านั้น
ไม่แน่ใจว่าขายออกกันไปหรือยัง หรือว่ายังถือกันอยู่
หันมาดูบทวิเคราะห์ของโบรกฯ กันบ้าง
เท่าที่ดูตอนนี้ ยังไม่ได้ทำออกมากันมากนัก เป็นเพียงคำแนะนำสั้นๆ เท่านั้น
แต่ก็พบว่า ราคาเป้าหมายนั้น มากกว่าราคาไอพีโออยู่เล็กน้อย
บางคนบอกว่าราคาน่าจะไปได้ถึง 19–20 บาท
แต่ก็ขึ้นอยู่กับ BGRIM ว่าจะมีสตอรี่เข้ามาอยู่เรื่อยๆ เกี่ยวกับกำลังการผลิตไฟฟ้าว่าเป็นไปตามเป้าแค่ไหน
วานนี้ ผู้บริหารเองก็บอกว่า เตรียมใช้เงินลงทุนราว 1 แสนล้านบาท เพื่อรองรับแผนการเพิ่มกำลังการผลิตไฟฟ้าเป็น 5,000 เมกะวัตต์ (MW) ภายใน 5 ปี
จากปัจจุบันที่มีสัญญาซื้อขายไฟฟ้า (PPA) ในมือแล้วราว 2,500 เมกะวัตต์
และในส่วนนี้ดำเนินการผลิตเชิงพาณิชย์ (COD) แล้ว 1,626 เมกะวัตต์
หาก BGRIM ทำได้ 5,000 เมกะวัตต์ตามนั้นจริงๆ ก็น่าจะเกือบใหญ่สุดในอาเซียน
แผนงานของ BGRIM จะเน้นการขยายไปยังตลาดในต่างประเทศมากขึ้น เพราะเป็นตลาดที่ใหญ่กว่าในประเทศครับ
แต่ก็ไม่ใช่ว่าเขาจะทิ้งตลาดในประเทศไทยนะ
คือ หากมีโอกาส ก็พร้อมจะลงทุน
ก่อนหน้านี้ หุ้นโรงไฟฟ้าเข้าเทรด ลุ้นกันเหนื่อยเกือบทุกตัว
ราคาไม่ค่อยขยับมากจากไอพีโอ
ทั้ง WHAUP และ TPIPP
พอมาถึง BGRIM เปิดพอสวย ปิดพองามแบบนี้
ทำให้โล่งใจหน่อย